## Zakon o izmjenama i dopunama Zakona o tržištu plina

### NN 87/2005 (18.7.2005.), Zakon o izmjenama i dopunama Zakona o tržištu plina

# HRVATSKI SABOR

**1711**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O TRŽIŠTU PLINA

Proglašavam Zakon o izmjenama i dopunama Zakona
o tržištu plina, kojega je Hrvatski sabor donio na sjednici 1. srpnja 2005.
godine.

Broj: 01-081-05-2382/2

Zagreb, 6. srpnja 2005.

Predsjednik

Republike Hrvatske

**Stjepan Mesić**, v.
r.

## ZAKON

### O IZMJENAMA I DOPUNAMA ZAKONA O TRŽIŠTU PLINA

Članak 1.

U Zakonu o tržištu plina (»Narodne novine«, br. 68/01.) u članku 2. stavku 2. točki 7. riječi: »krajnji
potrošač« zamjenjuju se riječima: »krajnji kupac«.

Članak 2.

Iza članka 2. dodaje se članak 2.a koji glasi:

*»Članak 2.a*

(1) Ministarstvo sudjeluje u izradi dokumenata
prostornog uređenja koje donosi Hrvatski sabor.

(2) Ured državne uprave u županiji nadležan za
poslove energetike sudjeluje u izradi dokumenata prostornog uređenja koje
donose predstavnička tijela jedinica lokalne i područne (regionalne)
samouprave.

(3) Nositelj izrade dokumenata prostornog
uređenja dužan je o prijedlogu dokumenata prostornog uređenja iz stavka 1. i 2.
ovoga članka pribaviti mišljenje Ministarstva, odnosno ureda državne uprave u
županiji nadležnog za poslove energetike.”

Članak 3.

Članak 10. mijenja se i glasi:

»(1) Djelatnost distribucije plina može
obavljati pravna osoba koja je od Agencije ishodila dozvolu za obavljanje
djelatnosti distribucije plina i koja ima koncesiju za obavljanje djelatnosti distribucije
plina na određenom području (u daljnjem tekstu: distributer plina).

(2) Koncesiju za obavljanje djelatnosti
distribucije plina daje jedinica područne (regionalne) samouprave za područje
ili dio područja te jedinice.

(3) Poglavarstva dviju ili više jedinica
područne (regionalne) samouprave mogu odlučiti da se daje koncesija za
obavljanje djelatnosti distribucije plina na područjima ili dijelovima područja
tih jedinica. Poglavarstvo jedinice područne (regionalne) samouprave može dati
suglasnost poglavarstvu druge jedinice područne (regionalne) samouprave da dade
koncesiju za obavljanje djelatnosti distribucije plina na dijelu njenog
područja.

(4) Koncesija za obavljanje djelatnosti
distribucije plina daje se na temelju zahtjeva postojećeg distributera plina
ili nakon provedenoga javnog natječaja.

(5) Pravo na obavljanje djelatnosti distribucije
plina stječe se danom sklapanja ugovora o koncesiji ili na dan utvrđen ugovorom
o koncesiji.«

Članak 4.

Iza članka 10. dodaju se članci od 10.a do 10.n
koji glase:

*»Članak 10.a*

(1) Koncesija za obavljanje djelatnosti
distribucije plina uključuje pravo građenja sukladno posebnim propisima
distribucijskog sustava plinovoda (objekti, postrojenja, uređaji), samo ako je izgrad­nja distribucijskog
sustava plinovoda predviđena u dokumentima prostornog uređenja iz članka 2.a
ovoga Zakona.

(2) Koncesijom za obavljanje djelatnosti
distribucije plina stječe se pravo razvoja, odnosno uključuje pravo građenja
sukladno posebnim propisima (izgradnje nove mreže koja će se povezati na
postojeći distribucijski sustav; povećanja kapaciteta distribucijskog sustava)
postojećeg distribucijskog sustava plinovoda, samo ako je razvoj
distribucijskog sustava plinovoda predviđen u dokumentima prostornog uređenja
iz članka 2.a ovoga Zakona.

(3) Koncesija za izgradnju distribucijskog
sustava plinovoda i distribuciju plina daje se nakon provedenoga javnog
natječaja.

(4) Koncesija za distribuciju plina na
postojećem sustavu plinovoda daje se na zahtjev distributera plina u čijem je
vlasništvu distribucijski sustav plinovoda ili distributer plina koristi
distribucijski sustav plinovoda na temelju ugovora o zakupu ili drugog ugovora
o korištenju zaključenog s vlasnikom sustava, samo ako je za postojeći sustav
plinovoda tijelo graditeljstva izdalo uporabnu dozvolu.

*Članak 10.b*

(1) Koncesiju za obavljanje djelatnosti
distribucije plina na postojećem distribucijskom sustavu plinovoda može dobiti
na zahtjev distributer plina ako prodaje najmanje 15 milijuna m3 plina godišnje.

(2) Koncesiju za izgradnju distribucijskog
sustava plinovoda i distribuciju plina može, nakon provedenoga javnog
natječaja, dobiti distributer plina koji ugovorom o koncesiji preuzme obvezu
izgraditi distribucijski sustav plinovoda koji će omogućavati prodaju od
najmanje 15 milijuna m3 plina godišnje.

(3) Koncesiju za razvoj (izgradnju nove mreže
koja će se povezati na postojeći distribucijski sustav; povećanje kapaciteta)
distribucijskog sustava plinovoda, može dobiti na zahtjev distributer plina ako
prodaje najmanje 10 milijuna m3 plina godišnje uz
uvjet da će razvoj, odnosno izgradnja nove mreže omogućavati prodaju više od 15
milijuna m3 plina godišnje.

(4) Koncesiju za razvoj postojećeg
distribucijskog sustava plinovoda može dobiti na zahtjev i distributer plina
koji ima prodaju manju od 10 milijuna m3 plina
godišnje kada to opravdavaju geografski razlozi područja na kojem se razvija
sustav, zaštita okoliša i prirode i/ili politika gospodarskog razvoja tog
područja te postoji ekonomska opravdanost.

(5) Koncesiju za izgradnju distribucijskog
sustava plinovoda i distribuciju plina može, nakon provedenoga javnog natječaja
dobiti distributer plina koji ugovorom o koncesiji preuzme obvezu izgraditi
distribucijski sustav plinovoda koji će omogućavati prodaju manju od 10
milijuna m3 plina godišnje kada to opravdavaju
geografski razlozi područja na kojem se razvija sustav, zaštita okoliša i
prirode i/ili politika gospodarskog razvoja tog područja.

(6) Ured državne uprave u županiji dostavlja
Agenciji zahtjev distributera plina i dokumente koji potvrđuju uvjete iz stavka
4. i 5. ovoga članka. Agencija odlukom utvrđuje jesu li opravdani uvjeti za
davanje koncesije na temelju dostavljenih dokumenata.

*Članak 10.c*

(1) Koncesija za obavljanje djelatnosti
distribucije plina daje se na vrijeme od najmanje 15, a najviše 30 godina.

(2) Koncesija za obavljanje djelatnosti
distribucije plina koja obuhvaća izgradnju i razvoj distribucijskog sustava
plinovoda daje se na vrijeme od najmanje 20 godina.

*Članak 10.d*

(1) Predstavničko tijelo jedinice područne
(regionalne) samouprave donosi odluku o pokretanju postupka davanja koncesije
za obavljanje djelatnosti distribucije plina koja obuhvaća izgradnju
distribucijskog sustava plinovoda.

(2) Na temelju odluke predstavničkog tijela
jedinice područne (regionalne) samouprave iz stavka 1. ovoga članka
poglavarstvo te jedinice raspisuje i provodi javni natječaj.

(3) Javni natječaj za davanje koncesije
objavljuje se u »Narod­nim novinama«, internet
stranicama jedinice područne (regionalne) samouprave i najmanje još jednim
dnevnim novinama koje se uobičajeno prodaju na distribucijskom području za koje
se daje koncesija. Rok za podnošenje prijave na javnom natječaju računa se od
dana kasnije objave.

*Članak 10.e*

(1) Zahtjev za davanje koncesije na postojećem
distribucijskom sustavu plinovoda te zahtjev za razvoj postojećeg
distribucijskog sustava podnosi postojeći distributer plina, odnosno pravna
osoba koja je stekla vlasništvo ili dobila u zakup, odnosno drugi oblik
korištenja postojeći distribucijski sustav plinovoda.

(2) Poziv za podnošenje zahtjeva za davanje
koncesije iz stavka 1. ovoga članka poglavarstvo jedinice područne (regionalne)
samouprave na čijem se području nalazi distribucijski sustav plinovoda
objavljuje u »Narodnim novinama«, internet stranicama jedinice područne
(regionalne) samouprave i najmanje još jednim dnevnim novinama koje se
uobičajeno prodaju na distribucijskom području za koje se daje koncesija. Rok
za podnošenje zahtjeva računa se od dana kasnije objave.

(3) Poglavarstvo jedinice područne (regionalne)
samouprave na čijem se području nalazi distribucijski sustav plinovoda donosi
odluku o zahtjevu za davanje koncesije u roku od 6 mjeseci od primitka zahtjeva
i objavljuje je u »Narodnim novinama«, internet stranicama jedinice područne
(regionalne) samouprave i najmanje još jednim dnevnim novinama koje se
uobičajeno prodaju na distribucijskom području za koje se daje koncesija.

(4) U slučaju da odlukom iz stavka 3. ovoga
članka nije dana koncesija na postojećem sustavu plinovoda, poglavarstvo
jedinice područne (regionalne) samouprave na čijem se području nalazi
distribucijski sustav plinovoda mora raspisati javni natječaj.

*Članak 10.f*

(1) Javni natječaj za davanje koncesije sadrži:

1. predmet koncesije,

2. područje obavljanja djelatnosti
(distribucijsko područje),

3. kapacitet distribucijskog sustava plinovoda
koji će se izgraditi i/ili kojim će se obavljati djelatnost distribucije plina,

4. podatke iz prethodne energetske suglasnosti,

5. vrijeme na koje se koncesija daje,

6. zahtjev za podnošenjem dokaza da je
distributer plina vlasnik (postojećeg) distribucijskog sustava plinovoda ili da
ga koristi na temelju ugovora o zakupu ili drugog ugovora s vlasnikom sustava
za razdoblje koncesije, osim ako se natječaj provodi i za izgradnju sustava (ne
sadrži u slučaju iz članka 10.b stavka 4.),

7. zahtjev za podnošenjem dokaza da ponuditelj
raspolaže financijskim sredstvima za obavljanje djelatnosti, a osobito za izgrad­nju distribucijskog sustava ako je ta izgradnja
predmet koncesije, i/ili dokaze da može pribaviti potrebna sredstva,

8. lokacijsku dozvolu ili izvod iz detaljnog
plana uređenja prostora prema posebnom propisu,

9. druge obveze koncesionara, a osobito potrebu
zaštite i očuvanja okoliša,

10. uvjete otkaza ugovora o koncesiji,

11. rok trajanja natječaja,

12. podatke o mjestu, vremenu i načinu predaje
ponuda te otvaranju i razmatranju ponuda,

13. ostale zahtjeve prema mišljenju davatelja
koncesije.

(2) U javnom natječaju se navodi dokumentacija
(idejno rješenje ili studija distribucijskog sustava plinovoda, prethodna
energetska suglasnost, nacrt ugovora o koncesiji, i dr.),
te mjesto i vrijeme kada natjecatelji mogu podići ili pregledati dokumentaciju.

(3) Ako se radi o davanju koncesije koja
uključuje izgradnju ili rekonstrukciju distribucijskog sustava plinovoda,
davatelj koncesije prije javnog natječaja za davanje koncesije mora za zahvat u
prostoru ishoditi lokacijsku dozvolu, odnosno izvod iz detaljnog plana uređenja
prostora prema posebnom propisu.

(4) U slučaju iz stavka 3. ovoga članka
lokacijska dozvola, odnosno izvod iz detaljnog plana uređenja prostora sastavni
je dio sadržaja javnog natječaja.

*Članak 10.g*

(1) Uz prijavu na javnom natječaju za davanje koncesije
za izgradnju distribucijskog sustava plinovoda i distribuciju plina sukladno
članku 10.f stavku 1., odnosno uz zahtjev za davanje koncesije za distribuciju
plina na postojećem distribucijskom sustavu plinovoda sukladno članku 10.b
stavku 1., odnosno uz zahtjev za davanje koncesije i razvoj postojećeg
distribucijskog sustava plinovoda sukladno članku 10.b stavku 3. i 4. ovoga
Zakona, prilažu se sljedeći dokumenti odnosno izjave:

1. izvod iz sudskog registra,

2. dozvola Agencije za obavljanje djelatnosti
distribucije plina, odnosno izjava da će udovoljiti uvjetima i spomenutu
dozvolu ishoditi do početka obavljanja djelatnosti distribucije plina,

3. dokumenti koji pokazuju da je distributer
plina vlasnik distribucijskog sustava plinovoda ili da ima pravo korištenja
distribucijskog sustava plinovoda na temelju ugovora o zakupu ili drugog
ugovora s vlasnikom sustava (ne prilaže se ako se koncesija dodjeljuje za
izgradnju distribucijskog sustava plinovoda niti u slučaju iz članka 10. b
stavka 4.),

4. prethodna energetska suglasnost (ako se
koncesija daje na zahtjev), odnosno konačna energetska suglasnost (ako
koncesija obuhvaća obavljanje djelatnosti na postojećem distribucijskom sustavu
plinovoda), izdana u skladu s općim uvjetima za opskrbu plinom,

5. izjava poslovne banke da natjecatelj
raspolaže potrebnim financijskim sredstvima ili da može pribaviti sredstva za
izgradnju distribucijskog sustava plinovoda (ako je izgradnja distribucijskog
sustava plinovoda ili njegov razvoj predmet koncesije) i za obavljanje
djelatnosti,

6. bankarsko jamstvo za ostvarenje plana i
programa za ostvarenje koncesije,

7. ugovor o koncesiji ili drugi ugovor ili drugi
akt na temelju kojeg već obavlja djelatnost distribucije plina (ako se
koncesija daje za obavljanje djelatnosti na postojećem distribucijskom sustavu
plinovoda),

8. potvrdu da su do sada podmirene sve obveze iz
ranijih koncesija,

9. uvjerenje da članovi uprave natjecatelja nisu
pravomoćno kazneno osuđeni za djelo povezano s obavljanjem djelatnosti
distribucije plina,

10. vremenski plan (gantogram)
dinamike izgradnje plinskog sustava po godinama uključujući i gantogram investiranja u plinski sustav po godinama s
ukupnom visinom ulaganja u plinski sustav po odvojenim tehnološkim cjelinama,

11. projekcija dinamike porasta potrošnje plina
po sektorima (broj potrošača i potrošnja plina – kućanstva i ostali potrošači),

12. instrumenti osiguranja plaćanja naknade za
koncesiju koji mogu biti bankarska garancija, ili bjanko zadužnica i bjanko
mjenica s mjeničnim očitovanjem, ili bjanko mjenica uz osobno jamstvo vlasnika,

13. izjava o roku u kome će distributer plina
priključiti kupce na distribucijski sustav plinovoda i započeti s isporukom
plina ako koncesija uključuje izgradnju ili razvoj distribucijskog sustava
plinovoda,

14. izjava o visini i načinu plaćanja naknade za
koncesiju,

15. izjava o cijeni te načinu i uvjetima naplate
distribuiranog plina,

16. izjava o mjerama zaštite i očuvanja okoliša
od posljedica obavljanja djelatnosti.

17. dokumenti iz članka 10. f stavka 2. ovoga
Zakona,

18. dokumentacija koja potvrđuje ispunjavanje
uvjeta iz članka 10.b, stavka 1., 2., 3., 4. i 5. ovoga Zakona o količinama
godišnje prodaje plina,

19. ostali dokumenti prema mišljenju davatelja
koncesije.

(2) Uz prijavu, odnosno uz zahtjev za dodjelu
koncesije na postojećem distribucijskom sustavu plinovoda potrebno je dostaviti
uporabnu dozvolu kojom se dokazuje legalnost postojećeg sustava.

(3) Uz prijavu, odnosno uz zahtjev za dodjelu
koncesije distributer plina može priložiti i druge dokumente kojima pokazuje
svoju kvalificiranost za dobivanje koncesije.

*Članak 10.h*

(1) Odlukom o davanju koncesije određuje se
ponuđač koji u potpunosti udovoljava svim uvjetima iz natječaja, a čija je
ponuda, na temelju njegovog poslovnog ugleda, ocjene sposobnosti za
ostvarivanje koncesije, povoljnosti ponude (tehnička i financijska), osobito u
pogledu kapaciteta distribucijskog sustava plinovoda (kada se koncesija daje za
izgradnju i razvoj sustava), rokova za izgradnju sustava, početka isporuke
plina i ponuđenih mjera očuvanja i zaštite okoliša, ocijenjena najpovoljnijom.

(2) Na temelju odluke iz stavka 1. ovoga članka
predstavničko tijelo ili drugo ovlašteno tijelo jedinice lokalne samouprave i
ponuđač zaključuju ugovor o koncesiji koji sadrži sve elemente iz članka 10.g
ovoga Zakona.

(3) Protiv odluke o davanju koncesije žalba nije
dopuštena, već se može pokrenuti upravni spor.

*Članak 10.i*

(1) Na temelju odluke o davanju koncesije davatelj
koncesije i distributer plina kojem je dana koncesija sklapaju ugovor o
koncesiji. Ugovorom o koncesiji utanačuju se pitanja iz članka 10.g stavka 1.
ovoga Zakona i druga pitanja od interesa za ostvarivanje koncesije, osobito
prava i obveze ugovornih strana u slučaju prestanka koncesije prije isteka
vremena na koje je koncesija dana.

(2) Ugovorom o koncesiji se posebno određuje rok
izgradnje distribucijskog sustava plinovoda do ishođenja uporabne dozvole,
odnosno konačne energetske suglasnosti, a posebno rok pružanja usluga
distribucijskog sustava (isporuke plina kupcima).

*Članak 10.j*

(1) Koncesija prestaje:

1. istekom vremena na koje je koncesija dana,

2. prestankom postojanja distributera plina,

3. ako je koncesionaru trajno oduzeta dozvola za
obavljanje djelatnosti distribucije plina,

4. ako je tijekom koncesijskog razdoblja
prestalo važenje dozvole za obavljanje djelatnosti distribucije plina, a
koncesionar nije ishodio novu dozvolu.

(2) Prestanak koncesije utvrđuje poglavarstvo
jedinice područne (regionalne) samouprave.

*Članak 10.k*

(1) Koncesija prestaje i otkazom ugovora o
koncesiji.

(2) Davatelj koncesije može otkazati ugovor o
koncesiji ako:

1. je koncesija dana na temelju netočno
iskazanih podataka važnih za donošenje odluke o davanju koncesije,

2. distributer plina ne započne s radovima na
izgradnji distribucijskog sustava plinovoda ili ne izvodi radove prema
predviđenoj dinamici, osim u slučaju nastupa više sile (ratno stanje, poplava,
potres i sl.). Nedostatak financijskih sredstava ne
smatra se opravdanim razlogom za nezapočinjanje radova odnosno za njihovo
neizvođenje prema predviđenoj dinamici,

3. distributer plina ne plaća naknadu za
koncesiju u rokovima iz ugovora o koncesiji,

4. distributer plina neredovito i nesigurno
isporučuje plin kupcima, a za to ne postoje opravdani razlozi.

(3) Nastup više sile iz stavka 2. točke 2. ovoga
članka i opravdanost razloga iz stavka 2. točke 4. ovoga članka utvrđuje
Agencija.

(4) Distributer plina može otkazati ugovor o
koncesiji pod uvjetima i na način predviđen ugovorom o koncesiji.

(5) Ako distributer plina otkaže ugovor o
koncesiji dužan je nastaviti obavljati djelatnost dok se, za područje na kome
distributer plina obavlja djelatnost, ne osigura obavljanje djelatnosti od
drugog koncesionara, ali ne duže od šest mjeseci od dana kada je davatelj
koncesije primio pisani otkaz ugovora o koncesiji.

*Članak 10.l*

(1) Distributer plina može, uz suglasnost
Agencije, koncesiju prenijeti na pravnu osobu koju je osnovao radi obavljanja
djelatnosti distribucije plina ako je u njenu imovinu unio sredstva
distribucijskog sustava plinovoda.

(2) Pravna osoba na koju je prenesena koncesija
(novi distributer plina) sklapa s davateljem koncesije novi ugovor o koncesiji
za preostalo koncesijsko razdoblje u kome je njen osnivač mogao obavljati
djelatnost, koji sadrži iste bitne odredbe kao i raniji ugovor o koncesiji.

*Članak 10.m*

(1) Za koncesiju za obavljanje djelatnosti
distribucije plina distributer plina plaća jedinici područne (regionalne) samouprave
(davatelju koncesije) godišnju naknadu određenu ugovorom o koncesiji.

(2) Naknada za koncesiju ne smije biti veća od
dvije najviše godišnje bruto plaće zaposlenika jedinice područne (regionalne)
samouprave koji rade na stručnim poslovima plinofikacije, davanja koncesija za
distribuciju plina i/ili nadzora nad radom distributera plina.

(3) Ukoliko korisnik koncesije ne plaća jedinici
područne (regionalne) samouprave (davatelju koncesije) godišnju naknadu
određenu ugovorom o koncesiji, jedinica područne (regionalne) samouprave
koristit će instrumente osiguranja plaćanja naknade za koncesiju iz članka 10.
g stavka 1. točke 12. ovoga Zakona.

*Članak 10.n*

Građevine izgrađene bez akta na temelju kojega
se može graditi ne smiju se priključiti na distribucijski sustav plinovoda, kao
i građevine za koje je u tijeku postupak građevinske inspekcije koji se odnosi
na obustavu građenja ili uklanjanja građevina prema posebnom zakonu.«

Članak 5.

Iza članka 11. dodaje se članak 11.a, koji
glasi:

*»Članak 11.a*

(1) Sredstva za financiranje izgradnje
distribucijskog sustava plinovoda odnosno za povrat sredstava utrošenih u
izgradnju distribucijskog sustava plinovoda osiguravaju se iz cijene plina i
naknade za priključenje kupaca na distribucijski sustav plinovoda.

(2) Sredstva kojima se u cijeni plina ili u
naknadi za priključenje kupca na distribucijski sustav plinovoda osigurava
povrat sredstava uloženih u izgradnju distribucijskog sustava plinovoda prihod
su distributera plina.«

Članak 6.

U članku 18. stavku 1. podstavku 1. riječi:
»članak 4. stavak 1.« zamjenjuju se riječima: »članak 5. stavak 1.«.

Članak 7.

U cijelom tekstu Zakona o tržištu plina
(»Narodne novine«, br. 68/01.) riječi: »Vijeće za
regulaciju« zamjenjuju se riječju: »Agencija« u odgovarajućem padežu.

Članak 8.

(1) Ministar pravilnikom propisuje objekte,
postrojenja, uređaje i opremu koji čine distribucijski sustav plinovoda; uvjete
(tehničke kvalificiranosti, stručne osposobljenosti i financijske
kvalificiranosti) za obavljanje djelatnosti distribucije plina; način
obavljanja djelat­nosti distribucije plina; prava i
obveze distributera plina; prava i obveze kupca plina.

(2) Distributer plina uvjete i način
priključenja kupca na distribucijski sustav plinovoda, način i uvjete
obavljanja djelatnosti distribucije plina, te prava i obveze distributera plina
i kupca provodi sukladno odredbama Zakona o energiji (»Narodne novine«, br. 68/01. i 177/04.), ovoga Zakona i pravilnika iz stavka
1. ovoga članka.

Članak 9.

(1) Distributer plina koji na dan stupanja na
snagu ovoga Zakona ne raspolaže kapacitetom distribucijskog sustava plinovoda
propisanim ovim Zakonom, a djelatnost obavlja na temelju koncesije ili druge
valjane pravne osnove, može nastaviti obavljati djelatnost, ako ispunjava
ostale uvjete propisane ovim Zakonom i propisima za njegovu provedbu, do isteka
roka važenja koncesije ili druge valjane pravne osnove.

(2) Distributer plina koji na dan stupanja na
snagu ovoga Zakona ne raspolaže kapacitetom distribucijskog sustava propisanim
ovim Zakonom, a djelatnost obavlja bez koncesije ili druge valjane pravne
osnove, može nastaviti obavljati djelatnost, ako ispunjava ostale uvjete
propisane ovim Zakonom i propisima za njegovu provedbu, do 30. lipnja 2006., a
ako ima izgrađeni sustav plinovoda koji omogućuje prodaju od najmanje 15
milijuna m3 plina do 31. prosinca 2007.

(3) Valjanost pravne osnove za obavljanje
distribucije plina distributera plina koji nemaju koncesiju utvrđuje Agencija.

Članak 10.

(1) Danom stupanja na snagu ovoga Zakona prestaju
važiti odredbe članka 6., 7., 12., 13., 14., 15., 16., 17., 32. i 33.
Pravilnika o distribuciji plina (»Narodne novine«, br.
104/02. i 97/03.). Ostale odredbe Pravilnika o distribuciji plina primjenjivat
će se do stupanja na snagu Pravilnika iz članka 8. stavka 1. ovoga Zakona.

(2) Ministar će donijeti Pravilnik iz članka 8.
stavka 1. ovoga Zakona u roku od šest mjeseci od dana stupanja na snagu ovoga
Zakona.

(3) Do dana stupanja na snagu Pravilnika iz
članka 8. stavka 1. ovoga Zakona i odluka iz članka 8. stavka 2. ovoga Zakona
primjenjivat će se odluke skupština jedinica lokalne samouprave kojima je
uređeno obavljanje djelatnosti distribucije plina i odluke distributera plina,
donesene na temelju odredbi Zakona o komunalnom gospodarstvu, ako nisu u
suprotnosti s odredbama ovoga Zakona.

(4) Distributeri plina donijet će odluke iz
članka 8. stavka 2. ovoga Zakona u roku od šest mjeseci od dana stupanja na
snagu Pravilnika iz članka 8. stavka 1. ovoga Zakona.

Članak 11.

Ovaj Zakon stupa na snagu osmoga dana od dana
objave u »Narodnim novinama«.

Klasa: 310-05/05-01/01

Zagreb, 1. srpnja 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 87/2005-1711